NCL สละเรือ! ถอนแผนลงทุน “เอเชีย เวลท์” หลัง “ก.ล.ต.” สั่งหยุดบริการ
บอร์ด NCL ไฟเขียวพับแผนเข้าลงทุนซื้อหุ้น “บล.เอเชีย เวลท์” เลี่ยงผลกระทบ หลัง “ก.ล.ต.” สั่งหยุดบริการชั่วคราว
NCL ยกเลิกลงทุน “บล.เอเชีย เวลท์” เลี่ยงผลกระทบ หลัง “ก.ล.ต.” สั่งหยุดบริการชั่วคราว
18 พ.ย. 2565

บริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL ตามที่ประชุมคณะกรรมการบริษัทฯ เมื่อวันที่ 27 ตุลาคม 2565 ได้มีมติอนุมัติให้บริษัทฯ เข้าลงทุนซื้อหุ้นสามัญของบริษัทหลักทรัพย์ เอเชีย เวลท์ จำกัด หรือเรียกว่า (AWS) ในสัดส่วนร้อยละ 60 ของทุนจดทะเบียนชำระแล้ว AWS และได้ทำการลงนามในสัญญาซื้อขายหุ้นในวันที่ 4 พฤศจิกายน 2565 ซึ่งขณะนี้อยู่ระหว่างการดำเนินการตามข้อกำหนดตามสัญญา และบริษัทฯ ยังไม่ได้รับโอนหุ้นของ AWS
ทั้งนี้ ที่ประชุมคณะกรรมการบริษัท ครั้งที่ 9/2565 เมื่อวันที่ 18 พฤศจิกายน 2565 พิจารณาเห็นว่าจากการที่บริษัท AWS ถูกระงับการดำเนินกิจการชั่วคราวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 17 พฤศจิกายน 2565 อาจทำให้เกิดความเสี่ยงต่อการเข้าลงทุนของบริษัทฯ จึงมีมติอนุมัติให้ยกเลิกการลงทุนในบริษัท AWS และยกเลิกสัญญาการซื้อขายหุ้นของ AWS ทั้งหมด